钦定古今图书集成/明伦汇编/官常典/第726卷 > 詹钧
## 钦定古今图书集成/明伦汇编/官常典/第726卷 > 詹钧

按《汝宁府志》：“钧，固始人。少负奇气，由边郡才技良家
子选授军职，隶武定军，充总制官。宝祐间，蜀被兵，钧
往来峡渠闻、达等州捍御，用少击众，深入蛮徼，筑建
城堡，化服群獠，抚以恩信。开庆乙未之夏，蜀重庆告
急，命大将往援。钧所部独进，直至叙州南平隆化县
界，遇游骑接战，无大胜负。日中以精骑数千至，钧之”
众不满千人，皆敢死士，驰突冲击，力战不少慑。遣卒
诣大将求救，方引众顾望，竟不赴。钧弃所乘马立射，
发无不毙，元兵屡却。然以步敌骑，众寡凡十倍，所杀
已过当，而钧之兵死伤者十七八，矢贯钧臂，裂帛裹
创复战，连中数十创。创甚矢尽，众稍散，逸聚者犹数
十人，伤重莫能军。钧被执，元将壮其勇，期生之。钧大
骂，求速死，亦不加害。翌日，元将亲视其创，馈之食与
药，钧摽出弗受，终置马上，载以行，八日不食。至播州
土门，逼令招城中，不行，遇害。